ผู้นำเมืองเบียร์บุกกรุงเอเธนส์ลุยถกแก้‘หนี้’
ผู้นำเยอรมนีบุกกรีซครั้งแรก หารือสถานการณ์แก้หนี้
6 ต.ค. 2555

ผู้นำเยอรมนีบุกกรีซครั้งแรก หารือสถานการณ์แก้หนี้ 
นายกรัฐมนตรี อังเกลา แมร์เกิล เตรียมเดินทางไปยังกรุงเอเธนส์ของกรีซในวันอังคารนี้ เพื่อพบปะกับนายกรัฐมนตรี แอนโตนีส ซามาราส เพื่อหารือด่วนถึงสถานการณ์ในกรีซ 
ทั้งนี้ การตกลงข้อตกลงระหว่างกรีซและทีมผู้ตรวจสอบจากสหภาพยุโรป ธนาคารกลางยุโรป และกองทุนการเงินระหว่างประเทศ ต่อความช่วยเหลืองวดต่อไปของกรีซ 3.15 หมื่นล้านยูโร ใกล้ลุล่วงเต็มที คาดว่าจะมีการประกาศผลขึ้นในวันจันทร์นี้ด้วย
รายงานระบุว่า คาดว่าประเด็นหารือระหว่างผู้นำทั้งสองหนนี้จะเกี่ยวข้องกับกรีซโดยตรง รวมไปถึงสถานการณ์ในกลุ่มยูโรโซน และความสัมพันธ์ระหว่างสองประเทศ ในฐานะที่เยอรมนีเป็นพี่ใหญ่ของยูโรโซน และมีบทบาทต่อการให้ความช่วยเหลือกรีซมากที่สุด 
สตีเฟน ไซเบิร์ต โฆษกของแมร์เกิล กล่าวว่า การหารือครั้งนี้ถือว่าเป็นภาวะปกติที่สุดที่ไม่มีอะไรพิเศษ โดยที่ผ่านมาเยอรมนีและกรีซได้ทำงานร่วมกันอย่างใกล้ชิดอยู่แล้ว
“ข้อความที่เยอรมนีจะบอกกรีซก็คือ เยอรมนีต้องการช่วยเหลือกรีซให้สร้างเสถียรภาพขึ้นให้ได้ เรากำลังพยายามที่จะให้ความช่วยเหลือกับกรีซในงวดต่อไปเพื่อช่วยให้กรีซหลุดพ้นจากวิกฤตได้” 
อย่างไรก็ตาม โฆษกของแมร์เกิล ย้ำว่าทุกอย่างจะต้องขึ้นอยู่กับกรีซเท่านั้นว่าจะมีความพยายามเพียงใด 
ทั้งนี้ ถือเป็นการเดินทางเยือนกรีซเป็นครั้งแรกของผู้นำเมืองเบียร์ นับตั้งแต่วิกฤตกรีซปะทุขึ้นเมื่อ 3 ปีก่อน